Virallinen lehti nro C 117 , 16/04/1998 s. 0104



KIRJALLINEN KYSYMYS E-2929/97 komissiolle esittäjä(t): Elly Plooij-van Gorsel (ELDR) (17. syyskuuta 1997) Aihe: Eurooppalainen tuki alankomaalaiselle yritykselle Alankomaalainen yritys Flevonet, joka on tarjonnut Flevolandin maakunnan alueella asuville yksityishenkilöille 18. toukokuuta 1996 alkaen ilmaista Internet-yhteyttä, on saanut raporttien mukaan eurooppalaista tukea 350 000 guldenin kertamaksuna. Lisäksi Flevonet on saanut tukea yksityisiltä yrityksiltä. Flevolandin maakunta on myöntänyt tätä aloitetta varten 50 000 guldenin lainan. 1. Mistä varoista Flevonet on saanut eurooppalaista tukea? 2. Oliko tämä tuki ristiriidassa vaatimuksen kanssa, jonka mukaan kansallisen rahoitusosuuden on oltava vähintään 50 %? 3. Onko kertamaksuna suoritettu eurooppalainen tuki sopusoinnussa rakennerahaston tavoitteen kanssa eli pitkäaikaisen kehityksen edistämisen kanssa, sillä tämä tuki maksetaan yritykselle, joka käyttää tukea tarjotakseen ilmaisen Internet-yhteyden ja jonka toiminnan jatkuvuutta ei voida taata? Komission jäsenen Monika Wulf-Mathiesin komission puolesta antama vastaus (27. lokakuuta 1997) 1. Euroopan aluekehitysrahastosta (EAKR) myönnettiin Flevonetille 350 000 guldenin (noin 159 000 ecun) suuruinen tuki Flevolandin maakuntaa koskevan tavoite 1 *ohjelman yhteydessä. Hanketta tuetaan toimintalinjan 8 (tutkimus ja kehittäminen) toimenpidekokonaisuudesta 2 (televiestintäkeskusten verkoston perustaminen). 2. Flevonetia koskevan hankkeen kokonaiskustannukset ovat 1 443 990 guldenia (noin 656 359 ecua). Euroopan aluekehitysrahaston osuus on 24 prosenttia kokonaiskustannuksista. Tämä vastaa toimintalinjan 8 toimenpidekokonaisuuden 2 rahoitukselle asetettuja rajoja, joiden mukaan EAKR voi myöntää tukea enintään 50 prosenttia tällaisten palvelujen perustamisen kokonaiskustannuksista (investoinnit) ja tukea keskusten käyttökustannuksia 25 prosentilla kahden ensimmäisen toimintavuoden aikana. 3. Flevonet on Flevolandin maakunnan yhtenäinen digitaalinen tietoliikenneverkko, johon kaikki Flevolandin asukkaat voivat liittyä maksettuaan 49,50 guldenin (22,5 ecua) suuruisen kiinteän liittymismaksun. Muut osapuolet, jotka haluavat käyttää Flevonetia (erityisesti yritykset) joutuvat maksamaan käyttöoikeudesta. Tietoliikenneverkko mainitaan myös Flevolandia koskevassa alueellisessa teknologiasuunnitelmassa. Tämän kertomuksen mukaan Flevolandin on edistettävä tietoliikenneverkkojen ja tietokantojen saavutettavuutta, jotta se pysyisi ajan tasalla digitaalitekniikan nopeassa kehityksessä. Tätä tarkoitusta varten on luotava erityisjärjestelyjä. Kyseiset järjestelyt olivat välttämättömiä verkon perustamiseksi ja hallinnoimiseksi ja sekä sen toiminnan kannalta. Tästä syystä perustettiin Flevonetwerken BV *yritys. PTT Telecom- ja Intercain -yhtiöiden telematiikan asiantuntijat tarkastivat ennakolta hankkeen toteuttavuuden. Heidän lausuntonsa olivat myönteiset, vaikkakin niissä mainittiin, että ensimmäisinä toimintavuosina tuotto saattaa jäädä vähäiseksi. Flevonetilla on ensimmäisen toimintavuotensa jälkeen yli 10 000 käyttäjää (ilmaisliittymää), mikä on kahdesta kolmeen kertaa kansallista keskiarvoa enemmän. Tähän mennessä on avattu 160 maksullista liittymää, joista saatavilla tuotoilla ei pystytä kattamaan kaikkia kustannuksia. Maksullisten liittymien määrä kasvaa todennäköisesti huomattavasti lähitulevaisuudessa. Komission mielestä hanke on rakennerahastojen tavoitteiden mukainen. EAKR:n tuki oli välttämätön tietoliikenneverkon toteuttamiseksi. Hankkeen toteutettavuus tutkittiin ennakolta. Hanke edistää tietotekniikan käyttöönottoa, sen omaksumista ja sen soveltamista yhteiskunnassa. Hanke saattaa antaa sysäyksen muiden tietotekniikan hankkeiden, kuten etätyön, kehittämiselle Flevolandissa.